Document ID: 32010R0115

Reference:
13/Sv. 038
HR
Službeni list Europske unije
241
32010R0115
L 037/13
SLUŽBENI LIST EUROPSKE UNIJE
09.02.2010.
UREDBA KOMISIJE (EU) br. 115/2010
od 9. veljače 2010.
o utvrđivanju uvjeta za korištenje aktivnog aluminijevog oksida za uklanjanje fluorida iz prirodnih mineralnih voda i izvorskih voda
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2009/54/EZ Europskog parlamenta i Vijeća od 18. lipnja 2009. (1) o iskorištavanju i stavljanju na tržište prirodnih mineralnih voda, a posebno njezin članak 4. stavak 1. točku (c) i članak 12. stavak (d),
uzimajući u obzir mišljenje Europske agencije za sigurnost hrane,
budući da:
(1)
Direktivom Komisije 2003/40/EZ od 16. svibnja 2003. o određivanju popisa, dopuštenih količina i zahtjeva za deklariranje sastojaka prirodnih mineralnih voda i uvjeta za korištenje zraka obogaćenog ozonom u obradi prirodnih mineralnih voda i izvorskih voda (2) utvrđuje se najveća dopuštena količina fluorida u prirodnim mineralnim vodama. U pogledu izvorske vode, takva granična vrijednost je utvrđena Direktivom Vijeća 98/83/EZ od 3. studenoga 1998. o kakvoći vode namijenjene za ljudsku potrošnju (3).
(2)
Kako bi se subjektima omogućilo da se usklade s tim direktivama, potrebno je odobriti postupak za uklanjanje fluorida iz prirodnih mineralnih voda i izvorskih voda korištenjem aktivnog aluminijevog oksida (dalje u tekstu „postupak uklanjanja fluorida”).
(3)
Postupkom uklanjanja fluorida ne smiju se obrađenoj vodi dodavati rezidue u koncentracijama koje bi mogle predstavljati opasnost za javno zdravlje.
(4)
O postupku uklanjanja fluorida treba obavijestiti nadležna tijela kako bi se omogućilo tim tijelima da provode kontrole potrebne za osiguravanje ispravne primjene postupka.
(5)
Korištenje postupka uklanjanja fluorida treba biti naznačeno na deklaraciji obrađene vode.
(6)
Mjere utvrđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio niti Europski parlament niti Vijeće,
DONIJELA JE OVU UREDBU:
Članak 1.
1.   Odobrava se obrada prirodnih mineralnih voda i izvorskih voda aktivnim aluminijevim oksidom u svrhu uklanjanja fluorida (dalje u tekstu „postupak uklanjanja fluorida”).
Prirodne mineralne vode i izvorske vode se dalje u tekstu skupno nazivaju „vodama”.
2.   Postupak uklanjanja fluorida provodi se u skladu s tehničkim zahtjevima utvrđenim u Prilogu.
Članak 2.
Ispuštanje rezidua u vodu kao posljedica postupka uklanjanja fluorida treba biti što je moguće manje, koliko je to tehnički izvedivo u skladu s najboljim praksama, i ne smije predstavljati opasnost za javno zdravlje. Kako bi se to osiguralo, subjekt mora provoditi i pratiti ključne faze postupka utvrđene u Prilogu.
Članak 3.
1.   O primjeni postupka uklanjanja fluorida nadležna tijela moraju biti obaviještena najmanje tri mjeseca unaprijed.
2.   Uz obavijest subjekt mora nadležnim tijelima dostaviti odgovarajuće informacije, dokumentaciju i analitičke rezultate vezane za postupak koji dokazuju njegovu sukladnost s Prilogom.
Članak 4.
Deklaracija na vodi koja je bila podvrgnuta postupku uklanjanja fluorida mora uključivati, neposredno pored izjave o analitičkom sastavu, navod „voda podvrgnuta odobrenoj adsorpcijskoj tehnici”.
Članak 5.
Ova Uredba stupa na snagu dvadesetog dana od dana objave u Službenom listu Europske unije.
Proizvodi stavljeni na tržište do 10. kolovoza 2010. koji nisu sukladni s člankom 4. mogu se prodavati do 10. kolovoza 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. veljače 2010.
Za Komisiju
Predsjednik
José Manuel BARROSO
(1)  SL L 164, 1.9.2009., str. 45.
(2)  SL L 126, 20.5.2003., str. 34.
(3)  SL L 330, 21.7.1998., str. 32.
PRILOG
Tehnički zahtjevi za korištenje aktivnog aluminijevog oksida za uklanjanje fluorida iz prirodnih mineralnih voda i izvorskih voda
Sljedeće ključne faze postupka moraju se na odgovarajući način provoditi i pratiti:
1.
Prije korištenja aktivnog aluminijevog oksida za obradu vode, on se mora podvrgnuti postupku inicijalizacije koji uključuje korištenje kiselih ili lužnatih kemikalija za uklanjanje svih rezidua a zatim se ispire radi uklanjanja sitnih čestica.
2.
U razdoblju od jednog to četiri tjedna, ovisno o sastavu i protoku vode, mora se provesti postupak regeneracije. On uključuje primjenu odgovarajućih kemikalija radi uklanjanja apsorbiranih iona u svrhu vraćanja apsorpcijske sposobnosti aktivnog aluminijevog oksida te radi uklanjanja eventualno formiranih biofilmova. Ovaj postupak se provodi u sljedeće tri faze:
—
obrada natrijevim hidroksidom radi uklanjanja fluorida i njihova zamjena hidroksidnim ionima,
—
obrada kiselinom radi uklanjanja preostalog natrijevog hidroksida i aktivacije medija,
—
ispiranje vodom za piće ili demineraliziranom vodom i kondicioniranje vodom kao zadnji korak kako bi se osiguralo da filter nema utjecaj na ukupni mineralni sastav obrađene vode.
3.
Kemikalije i reagensi koji se koriste za postupke inicijalizacije i regeneracije moraju biti u skladu s odgovarajućim europskim normama (1) ili primjenjivim nacionalnim normama koje se odnose na čistoću kemijskih reagensa koji se koriste za obradu vode za ljudsku potrošnju.
4.
Aktivni aluminijev oksid mora biti sukladan europskoj normi za ispitivanje ispiranja (EN 12902) (2) kako bi se osiguralo da se u vodu ne ispuštaju rezidue što bi rezultiralo koncentracijama koje premašuju granice utvrđene u Direktivi 2003/40/EZ ili, ako granice nisu utvrđene u toj Direktivi, granice utvrđene u Direktivi 98/83/EZ ili u primjenjivom nacionalnom zakonodavstvu. Ukupna količina aluminijevih iona u obrađenoj vodi, kao rezultat otpuštanja aluminija, glavnog sastojka aktivnog aluminijevog oksida, ne smije biti veća od 200 μ/l, kako je utvrđeno u Direktivi 98/83/EZ. Ta količina se mora redovito provjeravati u skladu s Direktivom Vijeća.
5.
Faze postupka podliježu dobrim proizvođačkim praksama i HACCP načelima utvrđenim u Uredbi (EZ) br. 852/2004 Europskog parlamenta i Vijeća o higijeni hrane (3).
6.
Subjekt mora uspostaviti program praćenja kako bi se osiguralo pravilno funkcioniranje svih faza postupka, posebno u pogledu održavanja bitnih karakteristika vode i njenog sadržaja fluorida.
(1)  Europska norma koju je razvio Europski odbor za normizaciju (CEN).
(2)  Europska norma EN 12902 (2004): Proizvodi koji se koriste za obradu vode za ljudsku potrošnju. Anorganski nosači i materijali za filtriranje.
(3)  SL L 139, 30.4.2004., str. 1.

Summary:
Korištenje aluminijevog oksida za uklanjanje fluorida iz mineralnih voda
Korištenje aluminijevog oksida za uklanjanje fluorida iz mineralnih voda
 
SAŽETAK DOKUMENTA:
Uredba (EU) br. 115/2010 — korištenje aktivnog aluminijevog oksida za uklanjanje fluorida iz mineralnih voda
ČEMU SLUŽI OVA UREDBA?
Utvrđuje pravila za uporabu aktivnog aluminijevog oksida* za uklanjanje fluorida* iz mineralnih i izvorskih voda, radi usklađivanja s direktivama EU-a o kvaliteti vode za piće.
KLJUČNE TOČKE
Korištenje aktivnog aluminijevog oksida za uklanjanje fluorida iz prirodnih mineralnih voda i izvorskih voda dopušteno je uz sljedeće uvjete:Ispuštanje rezidua u vodu kao posljedica postupka treba biti što je tehnički moguće manje i ne smije predstavljati opasnost za javno zdravlje.O provođenju postupka nadležna tijela moraju biti obaviještena najmanje tri mjeseca unaprijed, uz dostavu dokumentacije i podataka koji dokazuju njegovu sukladnost s uredbom.Kemikalije korištene u postupku moraju zadovoljiti standarde primjenjive na obradu vode za piće.Aktivni aluminijev oksid mora zadovoljiti europske standarde kako bi se osiguralo da se u vodu ne ispušta višak rezidua.Prije uporabe aktivni aluminijev oksid mora se obraditi kako bi se uklonile rezidue i sitne čestice.Filtere je potrebno isprati kao zadnji korak kako bi se osiguralo da nemaju utjecaj na mineralni sastav obrađene vode.Aktivni aluminijev oksid mora se regenerirati u odgovarajućim razdobljima kako bi se obnovila njegova učinkovitost.Subjekt mora pratiti postupke kako bi osigurao održavanje bitnih karakteristika vode.Korištenje postupka uklanjanja fluorida treba biti naznačeno na deklaraciji obrađene vode, pokraj sastava, u obliku: „voda podvrgnuta odobrenoj adsorpcijskoj tehnici.”
OTKAD SE OVA UREDBA PRIMJENJUJE?
Primjenjuje se od 2. ožujka 2010.
POZADINA
Direktivom 2009/54/EZ utvrđuju se pravila EU-a o dopuštenim metodama obrade prirodnih mineralnih voda i izvorskih voda. Ovlašćuje Europsku komisiju da uspostavi uvjete za uporabu postupaka nakon savjetovanja s Europskom agencijom za sigurnost hrane.Direktivom Komisije 2003/40/EZ utvrđuju se dopuštene količine fluorida u prirodnoj mineralnoj vodi. Dopuštena količina fluorida u izvorskoj vodi utvrđena je Direktivom Vijeća 98/83/EZ.Kemijski proces podliježe dobroj proizvođačkoj praksi i načelima utvrđenima Uredbom (EZ) br. 852/2004 Europskog parlamenta i Vijeća o higijeni hrane.Za više informacija vidjeti: Prirodne mineralne vode i izvorska voda (Europska komisija).
KLJUČNI POJMOVI
Aktivni aluminijev oksid: vrlo porozan oblik aluminijeva oksida s velikom površinom. Može se koristiti kao filter za uklanjanje fluorida iz vode za piće.
Fluorid: element koji se prirodno pojavljuje u vodi. Koncentracije se znatno razlikuju od jedne zemlje EU-a do druge.
GLAVNI DOKUMENT
Uredba Komisije (EU) br. 115/2010 od 9. veljače 2010. o utvrđivanju uvjeta za korištenje aktivnog aluminijevog oksida za uklanjanje fluorida iz prirodnih mineralnih voda i izvorskih voda (SL L 37, 10.2.2010., str. 13.–15.)
VEZANI DOKUMENTI
Direktiva 2009/54/EZ Europskog parlamenta i Vijeća od 18. lipnja 2009. o iskorištavanju i stavljanju na tržište prirodnih mineralnih voda (preinačena) (SL L 164, 26.6.2009., str. 45.–58.)
Uredba (EZ) br. 852/2004 Europskog parlamenta i Vijeća od 29. travnja 2004. o higijeni hrane (SL L 139, 30.4.2004., str. 1.–54.)
Sukcesivne izmjene Uredbe (EZ) br. 852/2004 uključene su u izvorni tekst. Ovaj pročišćeni tekst namijenjen je isključivo dokumentiranju.
Direktiva Komisije 2003/40/EZ od 16. svibnja 2003. o određivanju popisa, dopuštenih količina i zahtjeva za deklariranje sastojaka prirodnih mineralnih voda i uvjeta za korištenje zraka obogaćenog ozonom u obradi prirodnih mineralnih voda i izvorskih voda (SL L 126, 22.5.2003., str. 34.–39.)
Direktiva Vijeća 98/83/EZ od 3. studenoga 1998. o kvaliteti vode namijenjene za ljudsku potrošnju (SL L 330, 5.12.1998., str. 32.–54.)
Vidjeti pročišćeni tekst.
Posljednje ažuriranje 28.09.2017